Kaapstad-metro gee R535 m. vir wetstoepassing | Netwerk24
Kaapstad-metro gee R535 m. vir wetstoepassing
Deur Marelize Barnard 29 Mei 2019 05:34
Die Kaapstad-metroraad wil in die volgende boekjaar R535 miljoen bestee om wetstoepassing te verbeter, in ’n tyd dat “dit duidelik is dat die Suid-Afrikaanse Polisiediens (SAPD) onderbegroot is”.
Dan Plato, burgemeester van Kaapstad, sê die metroraad se wetstoepassingsbeamptes kan nooit die SAPD vervang nie, maar dit is duidelik dat die SAPD te min hulpbronne het.
“Terwyl ons verder baklei om te verseker dat die nasionale regering aan dié tekortkoming aandag gee, kan ons nie toelaat dat ons gemeenskappe sit en wag totdat dit gebeur nie,” sê Plato.
Die kapitaalbegroting van R535 miljoen vir die direktoraat veiligheid en sekuriteit gaan onder meer gebruik word om voertuie en toerusting te koop en om geriewe te verbeter van die vyf departemente wat onder die direktoraat val, waaronder die metropolisiediens en die verkeersafdeling, die brand-en-reddingsdiens en rampbestuur.
Terwyl ons verder baklei om te verseker dat die nasionale regering aan dié tekortkoming aandag gee, kan ons nie toelaat dat ons gemeenskappe sit en wag totdat dit gebeur nie.
Een van die planne van die metroraad is om ’n toegewyde wetstoepassingsbeampte in elk van die 116 wyke in die stad te ontplooi. Dit is bykomend tot die 100 ekstra beamptes wat in Bonteheuwel, Valhalla Park en Bishop Lavis ontplooi gaan word, sê Plato.
Die wetstoepassingsbeamptes wat na elke wyk uitgeplaas sal word, moet met die plaaslike gemeenskap, raadslede, die buurtwagte en die SAPD saamwerk en die spesifieke behoeftes van daardie wyke identifiseer.
Hulle sal na verwagting van Desember af ontplooi word.
JP Smith, burgemeesterskomiteelid vir veiligheid en sekuriteit, sê hy besef daar is ’n ernstige vraag na meer veiligheidsmeganismes oor die metro heen. Met die nuwe begroting gaan daar nog meer voertuie gekoop word asook toerusting en ekstra kringtelevisiekameras.
Smith sê dit is belangrik vir die metroraad dat inwoners se lewensgehalte verbeter. Veiligheid speel ’n groot rol hierin.
Meer oor: Kaapstad-Metro | Dan Plato
Kaapse firma kry kontrak vir kragverkope in metro